Í nýrri tilkynningu á vef Samherja segir að Samherji hafi undanfarið látið kanna þau gögn sem Wikileaks hefur birt um félagið , þá aðallega tölvupóst úr pósthólfi Jóhannesar Stefánssonar , fyrrverandi starfsmanns Samherja . Í tilkynningunni segir að þetta séu þau gögn sem fjölmiðlar hafa stuðst við í umfjöllun sinni um viðskipti Samherja í Namibíu en að Jóhannes hafi „ handvalið “ þann tölvupóst sem Wikileaks fékk afhentan . „ Jóhannes hafði að minnsta kosti 44.028 tölvupósta í pósthólfi sínu milli áranna 2014 og 2016 . Hann afhenti Wikileaks 18.497 tölvupósta frá þessu tímabili sem þýðir að hann afhenti aðeins 42% af tölvupóstunum . Flestir þeirra pósta sem Jóhannes afhenti ekki eru frá árinu 2015 en hann virðist ekki hafa afhent Wikileaks neina tölvupósta frá því ári ef undanskildir eru nokkrir póstar frá janúar , “ segir meðal annars í tilkynningunni og þá er vísað í graf sem sjá má hér að neðan . Mynd / Samherji.is Í tilkynningu Samherja segir að þetta veki upp spurningar . „ Er ósamræmi í þeim gögnum sem var sleppt og þeim sem hingað til hefur verið fjallað um ? “ Í tilkynningunni eru fjölmiðlar hvattir til að velta fyrir sér hvort að aðeins þau gögn sem styðja frásögn heimildarmannsins hafi litið dagsins ljós . „ Sú staðreynd að 58% af tölvupóstunum voru aldrei birt hlýtur að vera umhugsunarefni fyrir þá sem telja að frásögn Jóhannesar Stefánssonar sé rétt og sannleikanum samkvæm . Þeir fjölmiðlar sem fjallað hafa um málið þurfa líka að velta fyrir sér hvort þeir hafi aðeins séð þau gögn sem styðja frásögn heimildarmannsins en ekki heildarmyndina . “